  Туспуктэм: vk.com (Владимир Соловьёв) Наталия Сильвестрова Ижкарын Йӧскалык лыдӟетъюртын «Сюлэм куара. Голос сердца. Жизнь и творчество Егора Загребина» книгаен тодматон ортчиз. Ужрадэз Удмуртиысь калык гожъяськисьлэн вордӥськем дырысеныз 85 ар тырмоннлы тупатӥзы. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Пумиськонэ гожъяськисьлэн эшъёсыз, ужъюлтошъёсыз но ӵыжы-выжыосыз, книгае пырем статьяослэн авторъёссы, бичетэз лэсьтӥсьёс, каткылдытӥсь но быдэсъясь тӧрлык ёзэсъёслэн ыстэм муртъёссы вуизы. Бичетэ удмурт гожъяськисьлэн, Россиысь лулчеберет удысысь сӥё-дано ужасьлэн Егор Загербинлэн улон но гожъяськон сюресэз сярысь статьяос, писатель сярысь тодэ ваёнъёс, кылбуръёс но сизёнъёс, гожъяськисьлэн дневникысьтыз материалъёс, солэн финн но пор кылэ берыктэм пичи произведениосыз пыризы. « Выль сборник – Егор Егоровичлэсь фигуразэ валаны оскалтон. Тунсыко, со сцена вылын гинэ артистлыко вылымтэ, улонын но » Александр Шкляев, кылосбур тодосъя кандидат Бичетэз кылдытӥсь Роза Кириллова книга бордын ужез сярысь вераз. « Егор Егорович Загребинлэсь улон но гожъяськон сюрессэ эскерыку валай, котькуд автор солэсь чылкыт сюлмо, зэмлыко но шырыт сямо луэмзэ пусйиз » Роза Кириллова, «Сюлэм куара. Голос сердца. Жизнь и творчество Егора Загребина» книгаез лэсьтӥсь Гожъяськисьлэн эшъёсыз но ӵош дышетскем юлтошъёсыз тодэ ваёнъёссэс веразы. Удмурт йӧскалык театрысь артистъёс Алексей Катков но Наталья Буранова Егор Загребинлэн «Насьток но Исьток» пьесаезъя спектальлысь люкетсэ возьматӥзы. Ватсалом, Егор Загребин 2015-тӥ арын улонысь кошкиз, 2018-тӥ арын Якшур-Бӧдья ёросысь Мукши гуртысь шоръёзо школаын Удмуртиысь калык гожъясез буре ваён пул усьтӥзы. Тодэ вайытом, Удмуртилэн кивалтэтэзлэсь литературая премиоссэ басьтӥсьёсты данъян ужрад ортчиз. Тегъёс: Лулчеберет Литература гожъясьёс книгаос Удмуртия  